ธอส.เปิดสาขาสมาร์ทให้บริการการเงินรูปแบบใหม่จองคิวใช้บริการล่วงหน้า ผ่าน Mobile Application
ธอส.เปิดสาขาสมาร์ทให้บริการการเงินรูปแบบใหม่ จองคิวใช้บริการล่วงหน้า ผ่าน Mobile Application
23 ก.ย. 2559

ธนาคารอาคารสงเคราะห์ (ธอส.) นำร่องเปิดให้บริการสาขาสมาร์ท : GH Bank Smart Branch ซึ่งเป็นการให้บริการทางการเงินและสินเชื่อเพื่อที่อยู่อาศัยรูปแบบใหม่ที่มีการตกแต่งสถานที่ที่ทันสมัย มีอุปกรณ์ และเทคโนโลยีรองรับนวัตกรรมใหม่ และฟินเทคในอนาคต โดยเปิดให้บริการวันจันทร์-ศุกร์ ตั้งแต่เวลา 07.30-19.00 น. ที่ธนาคารอาคารสงเคราะห์ สำนักงานใหญ่ พระราม 9 และในระยะต่อไปจะเปิดให้บริการลูกค้าในวันเสาร์-อาทิตย์ ซึ่งลูกค้าสามารถนัดเวลาเพื่อใช้บริการล่วงหน้าได้
ขณะที่ นายฉัตรชัย ศิริไล กรรมการผู้จัดการ ธอส. เปิดเผยว่า เพื่อเป็นการยกระดับคุณภาพการให้บริการด้วยการนำเทคโนโลยีที่ทันสมัย รองรับนวัตกรรมใหม่ และเตรียมความพร้อมระบบเทคโนโลยีทางการเงิน (Financial Technology : FinTech) ซึ่งจะมีบทบาทในอุตสาหกรรมการเงินมากขึ้นในอนาคต ธอส.จึงได้จัดทำสาขาสมาร์ท : GH Bank Smart Branch ซึ่งเป็นสาขารูปแบบใหม่ที่จะให้บริการด้วยอุปกรณ์เทคโนโลยีทันสมัย สอดรับกับนโยบายเศรษฐกิจและสังคมดิจิทัล (Digital Economy) และเป็นส่วนหนึ่งที่จะตอกย้ำภาพลักษณ์องค์กรสู่การเป็น Smart Organization
สำหรับรูปแบบการดำเนินงานด้าน Operation สาขาสมาร์ทจะเป็นเหมือนหนึ่งสาขาของธนาคารที่ให้บริการทั้งทางด้านการเงินและสินเชื่อเพื่อที่อยู่อาศัย โดยในอนาคตลูกค้าสามารถจองคิวใช้บริการล่วงหน้าได้ง่ายและสะดวก ผ่าน Mobile Application ซึ่งจะแจ้งจำนวนคิวในแต่ละสาขา และจะมีการส่ง SMS แจ้งเตือนเมื่อใกล้ถึงคิวที่ได้รับ และเจ้าหน้าที่สามารถให้บริการผ่านแท็บเล็ตที่มีระบบรองรับการใช้งานได้อย่างเต็มรูปแบบ โดยพนักงานสามารถบริการลูกค้าได้ทุกที่ภายในสาขา และให้บริการลูกค้าโดยไม่จำเป็นต้องนั่งหน้าเคาน์เตอร์บริการ
นอกจากนี้ยังเป็นศูนย์อบรมพนักงานใหม่อย่างครบวงจรทุกตำแหน่ง เป็นการ Coaching เพื่อให้เรียนรู้วิธีปฏิบัติงานจริง พร้อมเพิ่มทักษะในด้านต่างๆ ให้สามารถนำกลับไปทำงานที่สาขาได้อย่างมีประสิทธิภาพ และเป็นมาตรฐานเดียวกันทุกสาขาทั่วประเทศ
 